Nicholsonová, Lucia, poslankyňa NR SR (2016-04-18):
Ďakujem veľmi pekne za slovo. Ja sa budem snažiť vystúpiť s nie dlhým, ale takým zmierlivým prejavom, lebo neviem, že koľkí z nás si uvedomujeme, že to, čo tu teraz predvádzame, je fakt smiešne. A pokiaľ sme si na začiatku, ešte pri ustanovujúcej schôdzi parlamentu sľúbili, že sa budeme snažiť skultúrniť tento parlament, ktorý klesol na úplné dno, čo sa týka dôveryhodnosti v očiach občanov, tak veľmi úspešným spôsobom v tom pokračujeme. Na tej ustanovujúcej schôdzi Národnej rady Slovenskej republiky sa koalícia vzoprela dohode, ktorá bola jednoduchá minimálne v zaradení pána poslanca Beblavého do finančného výboru. Rovnako tomu mohlo byť aj v prípade pána poslanca Grendela do výboru pre obranu a bezpečnosť. Je pravda, že nie všetci poslanci v tejto Národnej rade Slovenskej republiky sú vo výboroch, do ktorých chceli ísť. Mohli by sme sa pokojne začať hlásiť, kto sa nedostal úplne tam, kam sa dostať chcel. Ale na druhej strane si myslím, že minimálne tieto dve požiadavky boli úplne bezproblémové a mohlo to prejsť hladko. Ja chápem, prečo to neprešlo. Ja som sedela na tom grémiu, kde sa koalícia šprajcla v tom, že tej bujarej medializácii – hlavne teda v prípade pána poslanca Beblavého – nepredchádzal skutočný záujem nájsť nejaký kompromis a nájsť nejaké riešenie. Je tak? V tomto ja som im sčasti musela dať za pravdu, ale je pravda aj to, že na tom poslaneckom grémiu sme sa dohodli na tom, že sa im budeme snažiť nejakým spôsobom vyjsť v ústrety a nič z čoho, čo tu teraz je, ani tá nechcená medializácia výpočtu káuz, ako to predniesol pán poslanec Lipšic, ktorá určite nevyhovuje napríklad poslancom za SMER, ani vypínanie mikrofónu v prípade pána poslanca Grendela, ani v tých všelijakých verbálnych útokoch v tom, že kto ako ovláda slovenčinu – akože v tejto sále je asi päť poslancov, ktorí ovládajú spisovný slovenský jazyk a ani ja medzi nich nepatrím – tak k ničomu z týchto vecí nemuselo dôjsť, keby veľkí ukázali veľkorysosť. A my sme toho boli svedkami, keď tu bola jednoliata uniformná vláda SMER-u v tom minulom volebnom období a toto, musím zase povedať úplne férovo a úprimne, že mi je trochu ľúto, že sa v tom len pokračuje. Pretože keby tí veľkí ukázali tú veľkorysosť, tak pán poslanec Beblavý mohol byť vo finančnom výbore, ten pomer by bol akurátny, pán poslanec Grendel mohol byť v branno-bezpečnostnom a nemuseli sme tu byť všetci teraz na srandu. Lebo faktom je, že Národná rada Slovenskej republiky má povesť ustanovizne, ktorá sa zaoberá len sama sebou a týmto všetkým a tým, že to bude v médiách palcovými titulkami zajtra a možno aj pozajtra, len nahrávame všetkým tým, ktorí sa snažia ten parlament dehonestovať, ktorí v neho prestali veriť. Tak ja tu teraz, prosím vás, nechcem byť akože za nejakého štátnika, lebo ja nemám také ambície, ale fakt by som vás všetkých proste chcela poprosiť, že by sme sa z tejto nekonštruktívnej debaty snažili vytvoriť niečo konštruktívne, a to sa dá naozaj asi iba takým spôsobom, že z tohto miesta budem apelovať ešte raz na tých veľkých, aby ukázali tú veľkorysosť. Ja chápem, že potom, čo tu bolo povedané, je to veľmi ťažké, ale aby sme sa dopracovali proste k tej jednoduchej dohode, že pán poslanec Beblavý pôjde do finančného výboru, pán poslanec Grendel pôjde do branno-bezpečnostného a pokračujme ďalej v tom, čo sme si predsavzali – skultúrňovaniu toho parlamentu a hlavne pokračujme, prosím vás, a posuňme sa k debate o programovom vyhlásení vlády, lebo to je to dôležité, prečo sme sem dnes všetci prišli. Ďakujem veľmi pekne. (Potlesk.)